শিল্পকর্মে সৃজিত আকার-আকৃতি আর রঙের স্ফুরণ মানেই আনন্দ নয়। কখনো কখনো বেদনার দগদগে ঘা তুলে ধরেন শিল্পীরা ক্যানভাসে। বিদেশ বিভুঁইয়ে এ রহমান অনেকটাই একা পথ চলেন। শিল্প-সৃষ্টি আর শহর দেখা এ নিয়েই তাঁর দিনাতিপাত। এ-প্রদর্শনীর ৬২টি কাজে নানা মেজাজ লক্ষ করা যায়। তবে বর্ণলেপনের মাঝে একপ্রকার বিষয়ানুভবতার খোঁজ মেলে। মূলত রহমান ছাপচিত্রশিল্পী। ঢাকায় চিত্রকলা বিষয়ে অধ্যয়নকালে ছাপচিত্রের নানান নিরীক্ষা শিল্পীমহলে তাঁকে স্থান দিয়েছে। নববইয়ের দশকের শেষার্ধে এ রহমান ইতালির রোম শহরে পাড়ি জমান। শিল্পীজীবনের শুরুতে প্রকৃতি থেকে নানা ফর্ম নির্বাচন করতে শুরু করেন। আসলে শিল্পজ্ঞান অন্বেষণের জন্যে পাঠ নিতে হয় প্রকৃতি থেকেই। প্রকাশবাদী ধারার শিল্পী ভ্যান গঘের সঙ্গে জোট বাঁধা পল সেজান যে প্রকৃতি থেকে নিজের জীবনযন্ত্রণার রং খুঁজে নিয়েছেন, রহমানও হয়তো প্রকৃতি থেকে ছবির বিষয় খুঁজে নেন।